Document ID: /roh_data/filtered/fineweb-2-filterrobots_roh.jsonl.gz/25413

Da nov po era vegnir subvenziunada l'infrastructura d'impurtanza regiunala u chantunala, sco per exempel las colliaziuns tranter territoris da skis. Tenor il minister d'economia dal Vallais, Christophe Darbellay saja la nova lescha in ferm e cler signal per la branscha e per il turissem en il chantun. Ils adversaris, Verds e sanesters, han argumentà che tals sustegns per pendicularas sajan daners pers.
President da las pendicularas dal Vallais beneventa la nova lescha
Quella lescha na spendra betg las pendicularas, ma igl è daners che fetschian bain a bleras pendicularas en il chantun, quai ha il president da las pendicularas dal Vallais, Berno Stoffel ditg al schurnal regiunal dad SRF. Mo pendicularas che sajan finanzialmain saunas profiteschian dentant da la lescha nova.
Betg tuts eran per questa nova lescha
Oravant tut la sanestra era encunter la nova lescha che il Cussegl Grond ha approvà. I saja daners pers ha il deputà da la PS, Gilbert Truffer ditg. Las bleras pendicularas pitschnas na vegnian betg a surviver ils proxims diesch onns. Cun far investiziuns en questas pendicularas veglian ins mo prolungar in zic la vita a questas.
RR actualitad 11:00